Verdagte vas 3 j. ná moord op boer by Maclear | Netwerk24
Deur Cara-Lee Dorfling 19 Junie 2019 19:12
Die egpaar Veron (71) en Louis van den Berg (76) is in Oktober 2016 deur vyf mans op hul plaas, Rustig, buite Maclear in die Oos-Kaap aangeval. Louis het aan sy wonde beswyk, terwyl Veron die aanval oorleef het.
Cebo Andile Mgabashe (21) verskyn Donderdag vir die tweede keer in die hof nadat hy verlede week weens die moord op Louis van den Berg en poging tot moord op sy vrou, Veron (destyds 71), aangekeer is.
Die Van den Berg-egpaar is op 26 Oktober 2016 deur 'n groep van sowat vyf mans op hul plaas, Rustig, sowat 8 km buite Maclear, aangeval.
Die groep aanvallers het by die plaas opgedaag en hulle as beeskopers aan 'n plaaswerker voorgedoen. Die groep is na die slagoffer verwys, wat hulle by die plaashuis se hek ontmoet het.
Hier is Van den Berg herhaaldelik met stomp voorwerpe geslaan en met messe gesteek. Hy op die toneel dood.
Die vyf mans het hierna toegang tot die plaashuis verkry. Veron is ook aangerand en met messe gesteek, maar het die aanval oorleef.
Die aanvallers het 'n vuurwapen, 'n onbekende bedrag geld en selfone gebuit voordat hulle weggehardloop het.
Ná 'n soektog van meer as twee jaar het die Valke Mgabashe verlede Woensdag in Qumbu, sowat 80 km oos van Maclear, met die aanval verbind.
Kapt. Anelisa Feni, Valke-woordvoerder, sê hy het reeds verlede week vir die eerste keer in die landdroshof op Maclear verskyn. Hy word aangekla van moord, poging tot moord en roof.
Volgens Feni duur die soektog na die ander vier verdagtes voort.
Peter Cloete, distriksverteenwoordiger van Agri Oos-Kaap, het die deurbraak verwelkom en sê dit is 'n stap in die regte rigting om die res van die betrokke verdagtes vas te trek.